
Beredskapssituasjonen rundt UiOs IT-tjenester
Bakgrunn

I dag foregår det meste av IT-tjenesteproduksjonen i universitetets maskinrom i
Kristen Nygaards hus (KNH) og Ole Johan Dahls hus (OJD) som begge har adresse i Gaustadalleen 23 (A og B). Bygningene ligger inntil hverandre og deler en del infrastruktur.

Servere og lagring står i hovedsak i det ene bygget og backup står i hovedsak i det andre bygget. På den måten er det en sikring dersom et bygg blir ødelagt eller utilgjengelig.

Risikoen for at begge bygningene settes ut av spill i lengre tid eller blir helt ødelagt ansees som svært liten, men siden bygningene står tatt ved hverandre er det en mulighet for at det kan skje.

Konsekvensene ved et utfall av begge bygningene er meget store ettersom det vil medføre at en meget stor del av UiOs IT-tjenester settes ut av spill mens bygningene er utilgjengelige. Det vil igjen medføre at det meste av UiOs aktiviteter stopper opp til bygningene og IT-systemene er tilgjengelige igjen.

Og dersom begge bygningene går tapt f.eks. i en større brann, så er det stor fare for at innholdet i UiOs it-systemer bli borte for alltid.

USIT mener at det er en betydelig risiko som må vurderes og håndteres godt.

K-site

For drøyt 10 år siden ble det lagt planer for et reservemaskinrom (en ‘katastrofe-site’, K-site) i Lucy Smiths hus med en kopi av de viktigste IT-tjenestene, samt backup av de viktigste dataene og enkelte andre tjenester.

På grunn av manglende midler har ikke dette blitt etablert som planlagt. Noen få tjenester er på plass, men langt fra alle. 

Det er heller ikke midler i dagens budsjetter til å opprettholde dagens meget beskjedne nivå etter hvert som utstyret går ut på dato.

Pr i dag har alt utstyret i K-site gått ut på dato og har derfor ikke vedlikehold lenger. Utstyret og tilhørende tjenester avvikles etter hvert som det oppstår feil på utstyret.




Forslag til re-etablering av K-site

USIT anbefaler å re-etablere en god K-site i tråd med planene for drøyt 10 år siden.

Det som er aller viktigst å etablere i en K-site er en løsning for å ha en kopi av alle viktige filer og andre data slik at risikoen for at data går tapt reduseres.

Deretter bør viktige basistjenster på plass. Det vil for eksempel omfatte innloggingstjenester, servere for trådløsnettet, navnetjenere, servere for postmottak, nylig mottatt epost og så videre. Ved beslutning om re-etablering vil USIT gjennomføre en ROS-analyse av UiOs basis IT-systemer for å lage en prioritert liste over hvilke tjenester som skal på plass i K-site.

Vi estimerer at det trengs en initiell investering på 10 mill kroner i IT-utstyr og 2 mill i arbeidsinnsats for å etablere en slik K-site.

Den langsiktige driften av og oppdateringen av utstyret i en slik K-site må inn i Masterplanen for IT.

Det vil også være bygningsmessige kostnader ved en re-etablering av en K-site. De kostnadene er ikke vurdert, og er avhengig av ambisjonsnivå og hvor man velger å reetablere. Det er i hovedsak to steder som peker seg ut, se nedenfor.


Lucy Smiths hus
I LSH er det satt av lokaler til en K-site ifm arbeidet for drøyt 10 år siden, og det er også reservert rom for en utvidelse.

EA vil ha en del kostnader i forbindelse med en re-etablering, både når det gjelder bygningsteknisk, strøm og kjøling. Disse kostnadene er ikke estimert.

Helga Eng
I Helga Engs hus etableres det i disse dager et datamaskinrom for Astrofysikk. 

Det er mulig at det er rimeligere å utvide dette litt enn å re-etablere den opprinnelige K-site i LSH.

Dette må EA ta stilling til.

